5 beseer in botsing naby KroonstadEen van die wrakke. (Foto: ER24) Vyf mense is beseer, van wie een in ’n kritieke toestand is, nadat twee motors Saterdagaand op die N1-suidwaarts naby die Kroonvaal-plaza naby Kroonstad in die Vrystaat gebots het. Russel Meiring, woordvoerder van ER24, het gesê paramedici is na die toneel ontbied waar een van die motors langs die pad aangetref is. Die ander voertuig is aan die teenoorgestelde kant van die pad aangetref. Volgens Meiring het ’n vrou veelvuldige beserings tydens die botsing opgedoen en is in ’n kritieke toestand. Vier ander, onder wie twee kinders, het ligte beserings in die voorval opgedoen. Volgens Meiring is die pasiënte almal op die toneel behandel voordat die vrou met ŉ helikopter na ŉ nabygeleë hospitaal gehaas is. Die ander vier beseerdes is per ambulans na hospitale geneem. Die omstandighede rondom die voorval is in dié stadium nog onduidelik, maar die toepaslike owerhede was op die toneel om ondersoek in te stel.